Vermiste Amerikaner veilig gevindJulie Goodness (Foto: Facebook / Missing Children South Africa) Julie Goodness, ŉ Amerikaner wat in Kaapstad verdwyn het, is veilig gevind. Nicola Jowell, DA-raadslid, het op sosiale media almal bedank wat gehelp het om na Goodness te soek, gebid het en hulp aangebied het. “Daar was nie enige vuilspel nie. Sy is veilig, en dit is die belangrikste,” het Jowell gesê. Volgens Jowell woon Goodness al ŉ paar jaar lank in Kaapstad en het vir die eerste keer as ŉ student in 2009 in die stad opgedaag. Goodness se familie het intussen gesê hulle is baie dankbaar en verlig dat sy veilig gevind is. “Ons wil graag almal hartlik bedank wat seker gemaak het dat sy opgespoor word en dat hulle haar na veiligheid gebring het. Ons wil graag benadruk dat hierdie ŉ baie moeilike tyd was en ons doen ŉ beroep op die media en die publiek om ons privaatheid in hierdie tyd te respekteer.” Maroela Media het vroeër berig die 38-jarige vrou het Maandag spoorloos verdwyn. Volgens die polisie het Goodness in die rigting van Tafelberg gestap toe sy vermis geraak het. Volgens lt.kol. Malcolm Pojie, polisiewoordvoerder, is sy die oggend omstreeks 07:45 vir die laaste keer gesien toe sy haar huis in Bellevuestraat, Higgovale, verlaat het. ŉ Groot soektog deur die polisie, SANParke, ander organisasies, individue en snuffelhonde is van stapel gestuur.